მავრიტანია

მავრიტანია (), ედომუშამ ოფიციალურ ჯოხოდვალა — მავრიტანიაშ ისლამურ რესპუბლიკა () — სახენწჷფო ოორუე-ბჟადალ აფრიკას. ქიანას ბჟადალშე ომძღჷ ატლანტიშ ოკიანე, ოორუე-ბჟადალშე უხურგანს ბჟადალ საჰარა, ობჟათე-ბჟადალშე — სენეგალი, ოორუე-ბჟაეიოლშე — ალჟირი, ობჟათეშე დო ბჟაეიოლშე — მალი. სქირონიშ ფართობიშ მეჯინათ მავრიტანია აფრიკას მა-11 უკაბეტაშ ქიანა რე დო მოსოფელს — 28-ო; თიშ ტერიტორიაშ 90% საჰარას იდვალუაფუ. მახორობაშ უმენტაშობა, დოხოლაფირო 4.3 მილიონი, ოხორანს ქიანაშ ზჷმიერ ობჟათე ნორთის; მახორობაშ მეხოლაფირო ართ ნასუმორ ოხორანს ნანანოღა დო უკაბეტაშ ნოღა  ნუაქშოტის, ატლანტიშ ოკიანეპიჯის.

ქიანაშ ჯოხოდვალა მოურს ზიტყვაშე „მავრეტანია“, ჯვეშ მაღრიბიშ რეგიონიშ ლათინურ ჯოხოდვალაშე,  ნამუთ იდვალუაფუდჷ თეხანურ ალჟირიშ ცენტრალურ ნორთიშე ატლანტიშ ოკიანეშახ. ჩქ. წ. III ოშწანურას, ბერბერეფქ გეჭოფეს თი ტერიტორია, ნამუთ ასე მავრიტანია რენ. არაბულ თურეფიშ ბუნეფქ თე ტერიტორიაშა VII ოშწანურაშ დალიას მორთეს დო წორო მიღეს ისლამი, არაბულ კულტურა დო არაბულ ნინა. XX ოშწანურაშ დაჭყაფუს, მავრიტანია საფრანგეთიშ კოლონიზაციას გიმე რდჷ, მუჭოთ საფრანგეთიშ ბჟადალ აფრიკაშ ნორთი. 1960 წანას ქიანაქ ზოხორინალა მიპალჷ, მარა თიშ უკულ სახენწჷფოშ მინორთეფიშ დო ოურდუმე დიქტატურაშ პერიოდეფ მუკორთჷ. 2008 წანას, მავრიტანიას სახენწჷფო მინორთას დუდენდჷ გენერალ მოჰამედ ულდ აბდელ აზიზი, ნამუქჷთ მიგჷ გეჸვენჯი 2009 დო 2024 წანეფიშ საპრეზიდენტო გიშაგორუეფი. 2019 წანაშ გიშაგორუეფშ უკული, თინა გენერალ მოჰამედ ულდ ღაზუანქ დოთირჷ, ნამუთ ზოხორინალაშ მოპალუაშ უკულ ქიანაშ პირველ თინჩალ ხემანჭუაფაშ გინოჩამათ იკოროცხუ. მავრიტანიას ადამიერიშ ნებეფიშჸურე გლახა მაძირაფალ უღჷ, გიშაკერზაფილო ჭკორალაშ იროიან ჸოფაშ გეშა; 2018 წანაშ გლობალური ჭკორალაშ ინდექსიშ ფაესბათ, ქიანას დოხოლაფირო 90 000 ჭკორ რე (ანუ მახორობაშ 2.1%).

ორთაშობურ რესურსეფიშ სორგუაშ უმკუჯინალო, მავრიტანია სქიდუ უნჯოთ; ქიანაშ ეკონომიკა თარო ოფუტეშ მეურნობას დო ჩხომჭოფუას გერსხჷ. მავრიტანია კულტურულო დო პოლიტიკურო არაბულ ოქიანუშ ნორთ რე. ქიანა არაბულ ქიანეფიშ ლიგაშ მაკათურ რე დო არაბულ ნინა ოფიციალურ ნინა რე. ოფიციალურ რელიგია ისლამ რე დო დახე არძა მახორუ სუნიტი მუსლიმი რე. გოპატჷნაფილ არაბულ იდენტობაშ უკუჯინალო, მავრიტანიაშ ჯარალუა ანდაეთნიოკურ რე. ბეიდანეფი, ანუ თ.ჯ. „ჩეკანამეფი“, ახორობაშ 30%-ის შაკმადგინანა  დო ჰარატინეფი, ანუ თ.ჯ. „უჩაკანამეფი“, მახორობაშ 40%-ის აკმადგინანა. არაბულ-ბერბერულ ჟირხოლო ბუნა ეთნიკურ, ნინაშ დო კულტურაშ მესვარუას ოძირანს. მახოროაბშ დოსქილადირ 30% შხვადოშხვა სუბსაჰარულ ეთნიკურ ბუნას იკათუანს.

 ლიტერატურა 

 Foster, Noel, Mauritania: The Struggle for Democracy (Lynne Rienner Publishers, 2010).
 Hudson, Peter, Travels in Mauritania (Flamingo, 1991).
 Murphy, Joseph E, Mauritania in Photographs (Crossgar Press, 1998).
 Pazzanita, Anthony G, Historical Dictionary of Mauritania (Scarecrow Press, 2008).
 Ruf, Urs, Ending Slavery: Hierarchy, Dependency and Gender in Central Mauritania (Transcript Verlag, 2001).
 Sene, Sidi, The Ignored Cries of Pain and Injustice from Mauritania (Trafford Publishing, 2011).

 რესურსეფი ინტერნეტის 
 არაბ, République Islamique de Mauritanie (თარობაშ ოფიციალური საიტი).
  République Islamique de Mauritanie (თრობაშ ოფიციალური საიტი).

სქოლიო

კატეგორია:აფრიკაშ ქიანეფი
კატეგორია:არაბულნინამი ქიანეფი
კატეგორია:ფრანგულნინამი ქიანეფი
კატეგორია:გოეროშ მაკათური სახენწჷფოწეფი